2002R2208 — ET — 24.10.2004 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

Muudetud:









▼B

KOMISJONI MÄÄRUS (EÜ) nr 2208/2002,

12. detsember 2002,

milles sätestatakse nõukogu määruse (EÜ) nr 814/2000 (ühise põllumajanduspoliitikaga seotud teavitamismeetmete kohta) üksikasjalikud rakenduseeskirjad







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 17. aprilli 2000. aasta määrust (EÜ) nr 814/2000 ühise põllumajanduspoliitikaga seotud teavitamismeetmete kohta, ( 1 ) eriti selle artiklit 9, ning arvestades järgmist: (1) Kava tõhustamiseks tuleks 2000., 2001. ja 2002. aastal saadud kogemusi silmas pidades muuta määruse (EÜ) nr 814/2000 üksikasjalikke rakenduseeskirju, mis on sätestatud komisjoni määrusega (EÜ) nr 1557/2001, ( 2 ) muudetud määrusega (EÜ) nr 1366/2002. ( 3 ) Vajalike muudatuste ulatust silmas pidades ning selleks, et need oleksid kõikidele huvitatud isikutele arusaadavad, tuleks määrus (EÜ) nr 1557/2001 asendada. (2) Määruses (EÜ) nr 814/2000 määratletakse ühise põllumajanduspoliitikaga seotud teavitamismeetmete liik ja sisu. (3) Ettepanekute esitamise üleskutse on kõige tõhusam ja kõige selgem viis tagada, et määrusega (EÜ) nr 814/2000 ettenähtud toetused jõuavad võimalikult laia avalikkuseni ja et valitakse välja parimad meetmed. (4) Tuleks üksikasjalikult sätestada taotlejate toetuse saamise tingimustele vastamise kriteeriumid, väljaarvamise alused ning määruse (EÜ) nr 814/2000 artikli 3 lõikes 2 osutatud meetmete üldised valikukriteeriumid ja toetuste andmise kriteeriumid. (5) Ühenduse finantshuvide kaitsmiseks toetuse ettemakse tegemisel on vajalik vastava summaga võrdse pangatagatise esitamine. (6) Rahaliste vahendite kättesaadavuseks võimalikult paljudele toetusesaajatele peab rohkem kui 50protsendiline osaline rahastamismäär olema erand. (7) Komisjon koostab toetusesaajate ja rahastatavate teavitamismeetmete loetelu. Toetuse andmise otsustest tulenevate õiguste ja kohustuste kindlaksmääramiseks sõlmib komisjon toetusesaajaga kokkuleppe. Iga kokkulepe peab selgesõnaliselt sätestama komisjoni õiguse viia läbi kontrolle. (8) Nõukogu 17. mai 1999. aasta määrusega (EÜ) nr 1258/1999 (ühise põllumajanduspoliitika rahastamise kohta) ( 4 ) asutatud Euroopa Põllumajanduse Arendus- ja Tagatisfondi (EAGGF) komitee teavitamine käesoleva määruse kohaselt rahastatud meetmetest võimaldab kooskõlastada liikmesriikide rakendatavaid ja ühenduse toetatavaid meetmeid. (9) Ettepanekute esitamise üleskutseteks vajalikke tähtaegu arvesse võttes peaks käesolev määrus jõustuma viivitamata. (10) Käesoleva määrusega ettenähtud meetmed on kooskõlas EAGGFi komitee arvamusega, ning arvestades järgmist: ON VASTU VÕTNUD KÄESOLEVA MÄÄRUSE:







Artikkel 1

Reguleerimisala

Käesolevas määruses sätestatakse ühise põllumajanduspoliitikaga seotud teavitamismeetmete üksikasjalikud rakenduseeskirjad ühenduse toetuse saamise tingimustele vastavate, määruse (EÜ) nr 814/2000 artikli 2 lõike 1 punktides a ja b osutatud tööprogrammide ja erimeetmete kujul.

Artikkel 2

Mõisted

Käesolevas määruses kasutatakse järgmisi mõisteid:

a) teavitamise erimeetmed vastavalt määruse (EÜ) nr 814/2000 artikli 2 lõike 1 punktile b – ajaliselt ja ruumiliselt piiratud teavitamismeetmed, mida rakendatakse ühe eelarve alusel;

b) aastane tööprogramm vastavalt määruse (EÜ) nr 814/2000 artikli 2 lõike 1 punktile a – kahest kuni viiest teavitamise erimeetmest koosnev kogum;

c) teavitamismeetmed – teavitamise erimeetmed ja aastased tööprogrammid.

Artikkel 3

Ettepanekute esitamise üleskutse

Komisjon avaldab Euroopa Ühenduste Teatajas iga aasta ►M1 31. oktoobriks ◄ teavitamismeetmete ettepanekute esitamise üleskutse, milles täpsustatakse muu hulgas esmatähtsad teemad, meetmete liigid ja sihtrühmad, meetmete rakendamisviisid, taotluste esitamise tähtpäevad, asjaomaste toimingute rakendamiseks ettenähtud ajavahemik, toetuse saamise tingimustele vastamise nõuded, valiku- ja jaotuskriteeriumid, toetuse saamise tingimustele vastavad kulutused ning toetustaotluste hindamise meetod.

2002. aastal avaldatakse ettepanekute esitamise üleskutse hiljemalt 31. detsembril 2002.

Artikkel 4

Taotlejate toetuse saamise tingimustele vastamise kriteeriumid

1. Määruse (EÜ) nr 814/2000 artikli 2 lõike 1 punktis a osutatud organisatsioonid ja ühendused peavad vastama järgmistele tingimustele:

a) olema eraõiguslikud; sama kehtib organisatsioone või ühendusi koondavate organisatsioonide või ühenduste puhul; kui aasta tööprogrammi rakendatakse partnerluse raames, peavad partnerid olema samuti eraõiguslikud;

b) olema mittetulundusliku eesmärgiga;

c) olema liikmesriigis registreeritud vähemalt kaks aastat tagasi.

2. Määruse (EÜ) nr 814/200 artikli 2 lõike 1 punktis b osutatud isikud peavad olema juriidilised isikud, kes on liikmesriigis seaduslikult asutatud vähemalt kaks aastat tagasi.

3. Kui artiklis 8 osutatud lepinguga nähakse ette toetuse ettemakse, esitab taotleja vastava summaga võrdse pangatagatise vastavalt komisjoni poolt esitatud näidisele.

Kõnealust tagatist ei nõuta, kui taotleja on avalik asutus.

Artikkel 5

Taotlejate toetusest ilma jätmise alused

Toetust ei või anda taotlejatele:

a) kes on toetuse andmise menetluse ajal pankrotis või likvideerimisel, kellele kohus on määranud halduri, kes on sõlminud kokkuleppe võlausaldajatega, kes on peatanud äritegevuse, kelle suhtes on kõnealustes küsimustes algatatud menetlus või kes on siseriiklikes õigusnormides sätestatud samalaadsest menetlusest tulenevalt analoogilises olukorras;

b) kes on toetuse andmise menetluse ajal res judicata jõudu omava kohtuotsusega ametialaste käitumisreeglitega seotud süüteos süüdi mõistetud;

c) kes on toetuse andmise korra ajal raskelt eksinud ametialaste käitumisreeglite vastu, kui tellija suudab seda mis tahes viisil tõendada;

d) kes on toetuse andmise menetluse ajal jätnud täitmata sotsiaalkindlustusmaksete või maksude maksmisega seonduvad kohustused, mis tal on vastavalt asukohariigi või tellija riigi või lepingu täitmise riigi õigusaktidele;

e) kelle suhtes on toetuse menetluse korra ajal tehtud res judicata jõudu omav kohtuotsus pettuse, korruptsiooni, kuritegelikku organisatsiooni kuulumise või muu ühenduste finantshuve kahjustava ebaseadusliku tegevuse eest;

f) kes on toetuse andmise menetluse ajal osalenud mõnes teises riigihangete korras või ühenduse eelarvest rahastatavas toetuste andmise korras ning hiljem tunnistatud süüdi lepingu tõsises rikkumises seoses lepingust tulenevate kohustuste täitmata jätmisega;

g) kes on toetuse andmise menetluse ajal esitanud nõutava teabe raames tahtlikult valeandmeid.

Artikkel 6

Meetmete valimise ja toetuste andmise kriteeriumid

1. Ühenduse rahastamise tingimustele vastamiseks peavad taotlejad tõendama oma tehnilisi võimalusi ja finantssuutlikkust.

2. Toetust antakse ettepanekute esitamise üleskutses määratletud kriteeriumite alusel, mis käsitlevad kvaliteeti ja kulutustele vastavat tulu.

Artikkel 7

Rahastamise määrad

1. Ühendusepoolse rahastamise ülemmäär on 50 % tingimustele vastavatest kuludest.

2. Iga teavitamise erimeetme puhul võib ühendusepoolse rahastamise määra taotleja taotluse korral suurendada 75 %ni tingimustele vastavatest kuludest, tingimusel et see on eriti oluline ettepanekute esitamise üleskutses määratletud tähenduses.

Artikkel 8

Kokkulepe

1. Komisjon koostab käesolevas määruses ja ettepanekute esitamise üleskutses esitatud kriteeriumide alusel loetelu ühenduse toetuse saajatest ja makstavatest summadest.

2. Komisjon ja toetuse saajad sõlmivad kokkuleppe, mis käsitleb komisjoni toetuse määramise otsusest tulenevaid õigusi ja kohustusi.

Artikkel 9

Aastatoetus

Toetusi määratakse üksnes üheks aastaks ja see ei anna toetuse saamise õigust järgmisteks aastateks, isegi kui asjaomased meetmed moodustavad mitmeaastase tegevuskava osa.

Artikkel 10

Teatamine EAGGFi komiteele

EAGGFi komiteele teatatakse:

a) ettepanekute esitamise üleskutse sisu enne avaldamist;

b) teavitamise erimeetmed ja aastased tööprogrammid, mille jaoks on toetust antud;

c) komisjoni algatusel rakendatud tegevused, mis on sätestatud määruse (EÜ) nr 814/2000 artikli 2 lõike 1 punktis c.

Artikkel 11

Avaldamine

Toetuse saajate ja käesoleva määruse kohaselt rahastatavate teavitamismeetmete loetelu koos rahalise toetuse summade ja määradega avaldatakse igal aastal Euroopa Ühenduste Teatajas.

Artikkel 12

Kehtetuks tunnistamine

Määrus (EÜ) nr 1557/2001 tunnistatakse kehtetuks. Kõnealust määrust kohaldatakse jätkuvalt komisjoni poolt enne käesoleva määruse jõustumist heakskiidetud teavitamismeetmete suhtes.

Artikkel 13

Jõustumine

Käesolev määrus jõustub Euroopa Ühenduste Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.